Eyvind Vesselbo (V), 2007-01-09:
I sommeren 2006 var vi nok mange, som sad og fulgte med på tv og så, hvad der skete i Israel og Libanon i forbindelse med den krig, som var op stået.
Og efterhånden som krigen udviklede sig, kom der meldinger om, at der også var danskere i området.
Mange havde nok i første omgang en fornemmelse af, at det kunne dreje sig om nogle få hundrede, som var på ferie i området.
Men som dagene gik og kampene blev hårdere, blev det klart, at det ikke bare drejede sig om et par hundrede danske turister, som lå og solede sig ved Libanons strande.
Det var familier med palæstinensisk-libanesisk baggrund, som bor i Danmark, og som er danske statsborgere, eller som har opholdstilladelse, der var på besøg i området.
Da det endelige tal blev gjort op, viste det sig at dreje sig om ca. 5.800 personer med relation til Danmark.
På den baggrund skal der lyde en stor anerkendelse til de myndigheder, som på så fornem vis fik iværksat en hurtig og effektiv evakuering fra Libanon, hvilket samtidig er en understregning af et godt og effektivt samarbejde mellem alle de parter, som var med til at løse den her opgave.
Som nævnt drejede det sig om 5.800 personer, som skulle evakueres, og det skulle ske hurtigt, for situationen var yderst farlig.
Det var et meget flot stykke arbejde, der blev udført.
Alle de forskellige grupper løste opgaven meget flot.
Nu skal vi jo passe på med at gøre problemerne større, end de er: Det drejer sig om tre personer ud af 5.800.
I stedet for at fokusere på de tre synes jeg, at vi skal glæde os over, at vi som land kan gennemføre en så succesrig evakuering af så mange mennesker på en så flot måde.
Næste gang, hvis der bliver en sådan, kan vi arbejde videre ud fra de erfaringer, som vi har fået i forbindelse med denne evakuering.
Målet er selvfølgelig, at vi kun skal evakuere dem, som har ret til at blive evakueret.
Men da der i dette tilfælde kun er tale om, at der er tre personer, som uretmæssigt er kommet med, så vil jeg sige, at vi er så tæt på målet som overhovedet muligt.
Der findes i dag 22.500 personer i Danmark med libanesisk baggrund.
De kunne jo ikke vide, at der netop i deres ferie skulle opstå en så ubehagelig situation netop i det område, hvor de plejer at holde ferie sammen med deres familie.
Sagen er nemlig, at det ikke bare er en tilfældighed, at der er så mange med palæstinensisk baggrund, der tager på ferie i deres tidligere hjemland.
Det er noget, som nærmere er reglen end undtagelsen for mange palæstinensere i Danmark, at man tager på ferie i sit tidligere hjemland for at besøge familie.
Men det forholder sig beklageligvis også sådan, at der er en meget stor gruppe med palæstinensisk baggrund, der bor i Danmark, som lever af sociale ydelser, fordi de ikke har et arbejde.
Ja, det er faktisk den etniske gruppe i Danmark, som har den laveste beskæftigelsesfrekvens.
Samtidig bakker vi op om den kommende lovgivning fra integrationsministeren, som giver hjemmel til at samkøre udlændingemyndighedernes registre med andre myndigheders registre.
Evakueringen fra Libanon var som sagt vellykket.
5.800 personer blev reddet og kom hjem til Danmark i sikkerhed.
Lad os bruge de indhøstede erfaringer til at gøre det endnu bedre næste gang, hvis vi igen skulle stå over for en ny evakueringssituation.
Der er ingen tvivl om, at det vil ske med de initiativer, som regeringen har sat i gang på det her område.
Med det som baggrund vil jeg på vegne af Venstre, Socialdemokratiet, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget – anerkender myndighedernes hurtige evakuering og understreger betydningen af tæt koordination og samarbejde i Den Internationale Operative Stab, – understreger, at den danske katastrofeindsats kan forstærkes, herunder vedrørende genopbygning og initiativer til øget internationalt samarbejde med fælles koordinerede beredskabsplaner og -indsatser i katastrofeområder, – beklager, at evakueringen forløb på en måde, der medførte, at nogle få personer, der ikke burde have været omfattet, kom til Danmark, – opfordrer regeringen til at udarbejde en procedure med henblik på at imødegå ulovlig indrejse under evakueringer bl.a. ved udsendelse af politi, således at kun danske statsborgere og personer med opholdsgrundlag i Danmark er omfattet, – noterer sig beskæftigelsesministerens lovforslag, der for at hindre misbrug sikrer kommunerne samme muligheder for at kontrollere modtagere af kontanthjælp m.v., som Arbejdsdirektoratet har for medlemmer af arbejdsløshedskasser, og – noterer sig integrationsministerens lovgivningsinitiativ, der for at hindre misbrug muliggør samkøring mellem udlændingemyndighedernes registre og andre myndigheders registre.«